[pic] | ЕВРОПЕЙСКА КОМИСИЯ |

Брюксел, 29.7.2010

COM(2010)399 окончателен

ДОКЛАД НА КОМИСИЯТА ДО СЪВЕТА

за прилагането от страна на Кралство Швеция на мерките, необходими за гарантиране на това, че тютюнът за дъвчене не се пуска на пазара в други държави-членки

ДОКЛАД НА КОМИСИЯТА ДО СЪВЕТА

за прилагането от страна на Кралство Швеция на мерките, необходими за гарантиране на това, че тютюнът за дъвчене не се пуска на пазара в други държави-членки

ВЪВЕДЕНИЕ

С член 8 от Директивата за тютюневите изделия (2001/37/ЕО) се забранява пускането на пазара на тютюн за дъвчене. Първоначално забраната бе въведена с първата Директива за тютюневите изделия (Директива 89/622/ЕИО, изменена с Директива 92/41/ЕИО).

В своя Договор за присъединяване Швеция получи дерогация:

„Забраната в член 8a на Директива 89/622/ EИО, в съответствие с измененията въз основа на Директива 92/41/EИО, по отношение пускането на пазара на дефинирания в член 2, параграф 4 на Директива 89/622/EИО продукт, в съответствие с измененията въз основа на Директива 92/41/EИО, не се прилага по отношение на Швеция и Норвегия, с изключение на забраната този продукт да се предлага на пазара в опаковка, наподобяваща опаковката на хранителен продукт.“[1]

Дерогацията бе предоставена, при условие че Швеция вземе всички необходими мерки, за да не допусне продуктът, упоменат в a), да бъде пуснат на пазара на държавите-членки, за които Директиви 89/622/EИО и 92/41/EИО са напълно приложими[2].

Договорът за присъединяване също така задължава Комисията да контролира ефективното изпълнение на посочените мерки и да докладва за това на Съвета[3].

На 10 ноември 2009 г. чрез регулаторния комитет, създаден по силата на Директивата за тютюневите изделия, Комисията изпрати до всички държави-членки следното запитване за информация:

- доколко се консумира или търгува снус във Вашата държава-членка (разпространена употреба сред възрастни/подрастващи, продажба по интернет, внос от пътници, контрабанда?

- какви мерки е взела Вашата държава-членка (освен забраната за пускане в търговската мрежа), за да предотврати навлизането на снус на вашия пазар? По отношение на Швеция целта на този въпрос е да се получи информация за това какви мерки е взела тази страна, за да гарантира, че произведеният в Швеция снус не се пуска на пазара в други държави-членки.

На запитването отговориха общо 23 държави-членки.

ПУСКАНЕ НА СНУС В ТЪРГОВСКАТА МРЕЖА

Швеция

В отговор на проучването на Комисията относно пускането на снус в търговската мрежа Швеция посочи, че съгласно нейното законодателство всички видове продажба, включително по интернет, на друга държава-членка, са незаконни. Съответната правна разпоредба е поместена в раздел 14 от националния закон за тютюна (1993:581).

Тази забрана обаче не обхваща продажбата на тютюневи изделия, нито търговските съобщения на пунктове за продажба на тютюневи изделия. Тези търговски съобщения на пунктове за продажба на тютюневи изделия обаче не може да бъдат нито натрапчиви, нито подбуждащи, нито да насърчат използването на тютюна.

Освен това шведската агенция за потребителите е издала общи насоки за пускането в търговската мрежа на тютюневи изделия за потребителите (KOVFS 2009:7). Тези общи насоки са свързани с разпоредбите на закона за тютюна относно пускането в търговската мрежа, както и със закона за практиките при пускане на продукти в търговската мрежа, и тяхната цел е да се повиши степента на съответствие с нормите относно пускането в търговската мрежа на тютюн, насочени към потребителите.

Други държави-членки

Държавите-членки докладваха, че на пазарите под съответната им юрисдикция не се пуска снус. Възможно е обаче той да бъде донесен в страната от пътници. Липсват данни за количествата на внесения от пътници снус с изключение на Финландия. Финландия докладва, че през периода 2005—2007 г. броят на пътуващите между Финландия и Швеция лица, внесли снус във Финландия, се е удвоил.

Като цяло контрабандата не бе отчетена като проблем.

Много държави-членки обаче посочиха, че снус се търгува по интернет. Трудно е да се осигури контрол.

Разпространението на снус в държавите-членки или е незначително, или липсват данни за него. Във Финландия обаче около 5 % от възрастните мъже и 2 % от жените употребяват снус. Около 40 % от 18-годишните момчета във Финландия са опитвали снус, а 10 % от тях го употребяват редовно.

Финландия посочва, че през последните години цифрите са нараснали поради пускането на снус в търговската мрежа за лица, пътуващи между Финландия и Швеция. Употребата е в резултат от частен внос от чужбина (основно от Швеция), продажба по интернет (основно от Швеция) или продажба на черния пазар на снус, внесен чрез контрабанда. Заведените съдебни дела сочат, че незаконният внос и продажба са обичайно явление и са организирани на национално равнище. Финландските митнически органи провеждат редовно подробни разследвания в сътрудничество със своите шведски колеги.

Тъй като вносът и продажбата на снус с търговски цели са забранени във Финландия, липсват официални данни за потреблението му. Според статистиката обаче от 2005 г. насам законният частен внос на снус от Швеция системно се увеличава[4].

В Швеция 19 % от мъжете и 4 % от жените ежедневно употребяват снус.

Словения докладва, че през 2006 г. на едно лице е била наложена глоба поради търговия със снус.

Словения и Дания докладват за други бездимни тютюневи изделия на техните пазари, различни от снус.

ПРЕВАНТИВНИ МЕРКИ

Швеция

В резултат от поетия с Договора за присъединяване ангажимент Швеция въведе постановление, с което се забранява износът на снус (1994:1266). Постановлението влезе в сила на 1 януари 1995 г. В раздел 1, параграф 1 от постановлението се предвижва, че снусът не може да се изнася за друга страна в Европейския съюз. Съгласно раздел 1, параграф 2 забраната не се прилага за стоки, носени от пътници и предназначени за тяхна лична употреба или за подарък за лична употреба. Следователно закупуването на снус за лична употреба или за подарък е освободено от изискването при пътуване от Швеция.

Съгласно шведското законодателство износът на снус за други държави-членки е нарушение, което подлежи на санкции. Санкциите за нарушение на посоченото по-горе постановление са определени в закона за санкциите при контрабанда (2000:1225). Раздел 3 гласи, че лице, което преднамерено пренася стоки от страната в нарушение на специално предписана забрана (т.е. постановлението, с което се забранява износът на снус), извършва контрабанда. Понастоящем наказанието за контрабанда на снус например е глоба или лишаване от свобода до две години (раздел 3).

Ако според съда нарушението е тежко, присъдата е лишаване от свобода за минимум шест месеца и максимум шест години (раздел 5). Леките нарушения се наказват с глоба (раздел 4). Когато нарушението не може да се счита за умишлено, на нарушителя може да бъде наложена глоба или присъда лишаване от свобода за максимум две години за незаконен износ (раздел 7). Собствеността, предмет на нарушение съгласно закона за санкциите при контрабанда, или стойността на тези стоки може да бъде обявена за конфискувана, освен ако това очевидно е неоснователно (раздел 16).

Следователно в шведските законодателни актове всички видове износ на снус от Швеция за друга държава-членка са незаконни и наказуеми, в изключение на стоките за лична употреба на пътниците или предназначени за подарък за лична употреба. В тях също така се определя като незаконен износът на снус чрез дистанционна продажба, включително продажби онлайн, когато получателят е в друга държава-членка. Снус може да бъде транспортиран от Швеция до друга държава-членка единствено ако дадено лице, което пътува през граница, вземе снус със себе си са своя лична употреба или като подарък за лична употреба.

Освен това може да се отбележи, че шведските органи прилагат законодателството на практика[5]. Редица шведски органи, включително съдилищата, вземат мерки срещу лицата, които продават снус на други държави-членки. В резултат на това количествата конфискуван снус в Швеция нарастват, както следва:

- 2006 г. 156 kg

- 2007 г. 323 kg

- 2008 г. 474 kg

- 2009 г. (до м. октомври) 641 kg

Други държави-членки

По-голямата част от държавите-членки посочват в докладите си, че освен забраната на снуса не са предприемали други мерки. Някои държави-членки отбелязват, че са забранили продажбата на тютюневи изделия по интернет.

В това отношение Финландия прави изключение. Поради големия поток на вноса на снус от Швеция за частни потребители и за черния пазар финландското правителство е решило да предприеме по-строги мерки.

Финландия докладва, че в парламента се обсъждат следните мерки:

- вносът от частни лица на снус за лична употреба ще бъде ограничен до само 30 малки кутии на пътуване

- поръчването на снус по интернет от частни лица ще бъде преследвано от закона

- продажбата от частни лица на снус (пр. на приятел) ще бъде преследвана от закона.

ЗАКЛЮЧЕНИЯ

За да изпълни задълженията си съгласно Договора за присъединяване, Швеция обяви износа на снус с търговска цел за наказуем от закона и прилага строги санкции. Износът на снус се разрешава единствено за лична употреба на пътниците или като подарък за лична употреба. Съгласно шведското законодателство дистанционната продажба, включително продажбите онлайн, са незаконни, когато получателят се намира в друга държава-членка.

Нито една от останалите държави-членки не съобщава в доклада си за наличието на признаци за пускане на пазара на снус с търговска цел. Вносът на снус от пътници обаче е обичайна практика и изглежда, че чрез интернет снусът е достъпен на цялата територия на ЕС. Липсват данни за това до каква степен продавачите на снус по интернет работят от територията на Швеция.

Финландия предвижда да въведе допълнителни превантивни мерки като ограничения на вноса на снус от страна на пътниците. Останалите държави-членки не са докладвали за други мерки в допълнение към забраната за пускане в търговската мрежа.

[1] АКТ на Съвета относно условията за присъединяване на Кралство Норвегия, Република Австрия, Република Финландия и Кралство Швеция и съгласуването на Договорите за създаване на Европейския съюз, ПРИЛОЖЕНИЕ XV — Списък, посочен в член 151 от Акта за присъединяване – X. РАЗНИ, буква а).

[2] Пак там, буква б).

[3] Пак там, букви в) и г).

[4] Доклад за снуса, публикуван от центъра за надзор на продуктите на службата по социални и здравни грижи (препратка: Nuuskaraportti, Sosiaali – ja terveydenhuollon tuotevalvontakeskus, 2008 г.).

[5] Постановлението, с което се забранява износът на снус (1994:1266), и законът за наказания при контрабанда (2000:1225).